
 అది హరిజన వాడలోని వారికోసం ప్రత్యేకంగా ఏర్పరచుకున్న బావి. బావి చుట్టూ పదిమంది స్త్రీలుచేరి నీళ్ళు తోడుకుంటున్నారు. రాగిణిని చూసి చీదరించుకుంటూ బావికి దడిలా అడ్డంగా నిలిచారు.
 "నువ్వు వెలివేయబడ్డావు. బావిని తాకటానికి వీల్లేదు."
 రాగిణి నీరసంగా నిలబడి "పోనీ కాసిని మంచినీళ్ళు మీరే పొయ్యండి. దాహంతో చచ్చిపోతున్నాను" అంది దీనంగా.
 "నీకు యేవిధమైన సాయం చెయ్యటానికి వీల్లేదు. అలా చేసినట్లయితే మమ్మల్ని కూడా వెలివేస్తారు."
 "మీలో ఒక్కరికికూడా...నేనంటే...నేనంటే దయ లేదా?" రాగిణి డబ్బులు బాగా సంపాదించుకుంటున్నపుడు అందరూ ఆమె చుట్టూ చేరి కల్లబొల్లి కబుర్లు చెప్పి అప్పుగా యెంతో కొంత గుంజి తిరిగి యివ్వకుండా ఎగ్గొట్టినవాళ్ళే. కాని ఆమెను చూస్తే వారిలో యే ఒక్కరి హృదయమూ కరగలేదు.
 "నువ్వు పాపం చేశావు. ఎల్లమ్మ దేవత కపచారం చేశావు. నీమీద జాలిపడితే ఎల్లమ్మ దేవత మమ్మల్ని కూడా శపిస్తుంది."
 రాగిణి నిస్సహాయంగా అలాగే రెండు మూడు నిముషాలు నిలబడింది. తర్వాత అక్కడ్నుంచి కదిలి ఒక్కొక్క అడుగూ వేసుకుంటూ యేటివైపు సాగిపోయింది. వేసవికాలం కావటంవల్ల యేటిలో నీళ్ళన్నీ యెండిపోయినాయి. చలమల్లో కొద్దిగా నీళ్ళు వూరుతున్నాయిగాని వాటిచుట్టూ ఉండి నీళ్ళు చేమకుంటూన్న మనుషులు ఆమెను చూసి ఛీత్కారాలు చేస్తూ దగ్గరకు రానివ్వలేదు.
 ఒకవైపు ఆకలిబాధ, మరోవైపు దాహం. ఆమెకు కళ్ళు చీకట్లు క్రమ్ముతున్నాయి. ఏంచెయ్యాలో తెలీని భయంకరమైన నిస్సహాయ స్థితి. చేసేదిలేక అలాగే తూలుకుంటూ నడిచి వూళ్ళోకి వెళ్ళింది. జోగినులందరూ కలసి ఆమెమీద దాడి చేసినప్పుడు ఆ గలాభాలో కాళ్ళకున్న చెప్పులెక్కడో జారిపోయాయి. ఎర్రటి యెండలో ఆమె తెల్లని పాదాలు మండిపోతున్నాయి. ఆకలితో కడుపు కాలిపోతోంది. ఊళ్ళో తినుబండారాల దుకాణాలు తెరిచి ఉన్నాయి. తూలుకుంటూ అక్కడకు వెళ్ళింది.
 సిగ్గువిడిచి, నోరు తెరచి "నాకు...ఆకలేస్తోంది" అన్నది.
 వాళ్ళలో చాలామంది ఆమెను అనుభవించిన వాళ్ళే. ఆమె అందాన్ని, యవ్వనాన్ని జుర్రుకున్నవాళ్ళే. కాని యిప్పుడామె స్థితి దిగజారిపోయి ఉంది. ఛీ! ఛీ! ఇక్కడ్నుంచి వెళ్ళు. నీలాంటి మోసగత్తెలకు యిక్కడ స్థానంలేదు" అని ఛీత్కరించుకున్నారు.
 "కాసిని మంచినీళ్ళివ్వండి."
 "అవికూడా లేవు. పో."
 రాగిణి విధిలేక అక్కడ్నుంచి కదిలింది. తాను సంపాదించిన సొమ్ములో ఒక్కపైసా తనకోసం అనుభవించలేదు. ఏరోజుకారోజు తల్లిదండ్రులు పిండిపారేశారు. చివరకు తనని అనాధని చేసి పారిపోయారు. ఏంచెయ్యాలి? ఎక్కడకు పోవాలి? ఆమెకంతా అగమ్యగోచరంగా ఉంది.
 మేడమీద కిటికీ దగ్గర నిలబడి మోహన ఆమెను తిలకిస్తోంది. ఒకప్పుడు ఈమె తనకు పోటీ అనుకుంది. తన సంపాదనకు అడ్డు అనుకుంది. ఆ అడ్డు తొలగించుకునేందుకు ఎస్.ఐ. కోదండపాణిని పాచికలా వాడుకుందామని ప్రయత్నించింది. కాని ఆ ప్రయత్నం నెరవేరలేదు. ఇప్పుడు తన ప్రమేయం లేకుండానే ఆమె సమాజం నుంచి బహిష్కరించబడింది. ఒకప్పుడామె పొందుకోసం ఉవ్విళ్ళూరినవాళ్ళే యిప్పుడామెను హీనంగా ఛీత్కరించుకుంటున్నారు.
 కాని...ఆమె మనసు సంతోషించటం లేదు. దారులు వేరు కావచ్చు. పద్ధతులు మారి వుండవచ్చు. ఆమెకూడా తనలాంటి...అవును. తనలాంటి ఆడది. ఏ డబ్బుకోసమైతే తానీ పతనావస్థకు చేరుకుందో, ఆ డబ్బు కోసమే ఆమె ఈ అధమస్థితికి చేరుకుంది. తన సర్వస్వం...మనసు, గుండె, రక్తం, శరీరం_అన్నీ ఆ డబ్బుకోసం అర్పించుకుంది. చివరకా డబ్బులో ఒక్క పైసా మిగుల్చుకోలేకపోయింది.
 ఆమెలో మానవత్వం మేలుకుంటున్నది. కళ్ళు అశ్రువులపూరితాలయినాయి. వెయ్యలేక, వెయ్యలేక, కదల్లేక, కదల్లేక...అతికష్టంగా, యెంతో ప్రయాసగా ముందుకు సాగుతోన్న రాగిణి రూపం...ఆ కన్నీటి పొరలలోంచి మసక మసకగా కనిపిస్తూన్నది.
 ఇహ ఆగలేకపోయింది. ఒక చేత్తో మిఠాయి, కారప్పూస ఉన్న పళ్ళెం, మరోచేత్తో మంచినీళ్ళ గ్లాసు పట్టుకుని క్రిందకి పరిగెత్తింది. తలుపు తెరిచింది. రాగిణి కనబడలేదు. ఆ సందులోకి పోయి వుంటుంది. ఏం చెయ్యాలి? బైటికి వెళ్ళి కలిస్తే? ఆమెకి ధైర్యం చాలలేదు. ఊళ్ళో యెవరూ రాగిణికి సహాయం చెయ్యకూడదనీ, చేస్తే వాళ్ళు కూడా అదే రీతిలో శిక్షించబడతారనీ గుర్తొచ్చి భయంతో ఆగిపోయింది. అడుగు ముందుకు పడలేదు. నిస్సహాయంగా నిలబడిపోయింది.

 adhi harijana vaadalooni vaarikosam pratyekamgaa erparachukunna baavi. baavi chuttu padimandi strilucheri neellu todukuntunnaru. raaginini chusi cheedarinchukuntu baviki dadila addamgaa nilichaaru.
 "nuvvu veliveyabaddavu. bavini taakataaniki veelledu."
 raagini neerasamgaa nilabadi "ponee kaasini manchineellu meere poyyandi. daahamto chachipotunnanu" andi deenamgaa.
 "neeku yevidhamaina saayam cheyyataaniki veelledu. alaa chesinatlayithe mammalni kuudaa velivestaaru."
 "meelo okkarikikuda...nenante...nenante daya leda?" raagini dabbulu baga sampaadinchukuntunnapu andaruu aame chuttu cheri kallabolli kaburlu cheppi appugaa yentho kontha gunji tirigi yivvakunda eggottinavalle. kaani aamenu chuste vaarilo yee okkari hrudayamuu karagaledu.
 "nuvvu paapam chesavu. ellamma devata kapachaaram chesavu. neemeeda jaalipadithe ellamma devata mammalni kuudaa sapistundi."
 raagini nissahaayamgaa alaage rendu moodu nimushaalu nilabadindi. tarvaata akkadnunchi kadili okkokka aduguu vesukuntu yetivaipu saagipoyindi. vesavikaalam kavatamvalla yetilo neellannee yendipoyinaayi. chalamallo koddigaa neellu vuurutunnaayigaani vaatichuttuu undi neellu chemakuntunna manushulu aamenu chusi cheetkaaraalu chestu daggaraku raanivvaledu.
 okavaipu aakalibaadha, marovaipu daaham. aameku kallu cheekatlu krammutunnayi. encheyyaalo teleeni bhayankaramaina nissahaya sthiti. chesedileka alaage thoolukuntu nadichi voolloki vellindi. joginulandaru kalasi aamemeeda daadi chesinappudu aa galaabhaalo kaallakunna cheppulekkado jaripoyayi. errati yendalo aame tellani paadaalu mandipotunnayi. aakalitho kadupu kalipotondi. oollo tinubandaaraala dukaanaalu terichi unnaayi. thoolukuntu akkadaku vellindi.
 sigguvidichi, noru terachi "naaku...aakalestondi" annadi.
 vaallalo chaalaamandi aamenu anubhavinchina vaalle. aame andaanni, yavvanaanni jurrukunnavalle. kaani yippudame sthiti digajaaripoyi undi. chee! chee! ikkadnunchi vellu. neelanti mosagattelaku yikkada sthaanamledu" ani cheetkarinchukunnaaru.
 "kaasini manchineellivvandi."
 "avikuda levu. poo."
 raagini vidhileka akkadnunchi kadilindi. taanu sampaadinchina sommulo okkapaisa tanakosam anubhavinchaledu. erojukaroju tallidandrulu pindipaaresaaru. chivaraku tanani anaadhani chesi paaripoyaaru. encheyyali? ekkadaku povali? aamekanta agamyagocharamgaa undi.
 medameeda kitiki daggara nilabadi mohana aamenu tilakistondi. okappudu eeme tanaku poty anukundi. tana sampaadanaku addu anukundi. aa addu tolaginchukunenduku es.ai. kodandapanini pachikala vaadukundaamani prayatninchindi. kaani aa prayatnam neraveraledu. ippudu tana prameyam lekundane aame samajam nunchi bahishkarinchabadindi. okappudame pondukosam uvvillurinavalle yippudaamenu heenamgaa cheetkarinchukuntunna.
 kaani...aame manasu santoshinchatam ledu. daarulu vaeru kaavachhu. paddhatulu maari vundavacchu. amekuda tanalanti...avunu. tanalanti aadadi. e dabbukosamaite taanee patanaavasthaku cherukundo, aa dabbu kosame aame ee adhamasthitiki cherukundi. tana sarvaswam...manasu, gunde, raktam, sareeram_annee aa dabbukosam arpinchukundi. chivaraka dabbulo okka paisa migulchukolekapoyinda.
 aamelo maanavatvam melukuntunnadi. kallu ashruvulapuritalaayinaa. veyyaleka, veyyaleka, kadalleka, kadalleka...atikashtamgaa, yentho prayaasagaa munduku saagutonna raagini roopam...aa kanneeti poralalonchi masaka masakaga kanipistuunnadi.
 iha aagalekapoyindi. oka chetto mitaayi, kaarappuusa unna pallem, marochetto manchineella glasu pattukuni krindaki parigettindi. talupu terichindi. raagini kanabadaledu. aa sanduloki poyi vuntundi. yem cheyyali? baitiki velli kaliste? aameki dhairyam chaalaledu. oollo yevaroo raaginiki sahayam cheyyakudadanii, cheste vaallu kuudaa adhe reetilo shikshinchabadataaranii gurtochi bhayamto aagipoyindi. adugu munduku padaledu. nissahaayamgaa nilabadipoyindi.